钦定古今图书集成/明伦汇编/官常典/第537卷 > 刘荣
## 钦定古今图书集成/明伦汇编/官常典/第537卷 > 刘荣

按《明外史》本传：“荣，宿迁人。初冒父名江，从魏国公战
灰山、黑松林，为总旗，给事燕邸。姿貌丰伟，骁勇多智
略。王深器之，授密云卫百户。从起兵，为前锋，屡立战
功。徇山东，与朱荣率精骑三千，夜袭南军于滑口，斩
数千人，获马三千，擒都指挥唐礼等，累授都指挥佥
事。战滹沱河，夺浮桥，掠馆陶、曹州，大获。还军备北平”，
败平安于平村。杨文以辽东兵围永平，江往援，文引
却。江声言还北平，徐行二十馀里，卷甲囊旗，夜入永
平。文闻江去，复来攻。江突出掩击，大败之，斩首数千，
擒指挥王雄等七十一人。迁都指挥使。次淝河江，与白义、王真等以轻骑致敌，败之。时南军驻宿州，积粮
为持久计。王患之，议绝其饷道。命江将三千人往沬，
趄不行。王大怒，欲斩之。诸将叩头请，乃免。渡江策功，
以前故止。授都督佥事，迁右都督。永乐八年从北征，
以游击将军督前哨，次金刚阜，据山顶泉。已，败敌斡
难河，复败阿鲁台于静卤镇。师还，殿，即军中进左都
督，遣镇辽东。寇阑入，杀官军。帝怒，命斩江。既而宥之。
再从北征，仍为前锋，先往兴和，将劲骑游徼。车驾驻
至喜川，命侦敌于饮马河，见敌骑东追至康哈里孩，
击斩数十人。复与大军合击马哈木于忽失温，下马
持短兵突阵，斩获多受上赏。复充总兵官，镇辽东。倭
数寇海上，北抵辽，南讫浙、闽，濒海郡邑多被害。江度
形势，请于“金线岛西北望海埚筑城堡，设烽堠，严兵
待贼。”十七年六月，了者言东南海岛中举火，江急引
兵趍埚。倭数千人，驾三十馀舟至，泊马雄岛，跃岸阑
埚。江依山设伏，别遣将断其归路。以步卒迎战，佯诱
贼入伏，炮举伏起，自辰至酉，大破贼，贼走樱桃园空
堡中，江开西壁，纵之走，复分两路夹击，尽覆之，斩首
千馀级，生擒百三十人。自是倭大创，不敢复入辽东。
召封广宁伯，禄千二百石，予世券，始更名荣，寻复遣
之镇，逾年卒。荣为将，常为军锋，前无坚阵。驭士有纪
律，恩信严明。诸款塞者，抚辑备至。赠侯，谥“忠武。”子湍
嗣。